L-Ewwel Pitazz – Paragrafi 31-40 + Darba rajt folla kbira ta' nies fil-kappella tagħna, quddiem il-kappella u fit-triq, għax ma kienx hemm post għalihom ġewwa . Il-kappella kienet imżejna għall-festa. Kien hemm ħafna saċerdoti ħdejn l-altar, u mbagħad is-sorijiet tagħna u oħrajn minn ħafna kongregazzjonijiet oħra. Kollha kienu qedgħin jistennew il-persuna li kellha tieħu postha fuq l-altar. F'daqqa waħda smajt vuċi tgħid li jiena kelli nieħu posti fuq l-altar. Imma malli tlaqt mill-kuritur sabiex naqsam il-bitħa u nidħol fil-kappella billi nimxi wara l-vuċi li kienet qiegħda ssejjaħli, in-nies kollha bdew iwaddbuli kulma ġie f'idejhom: tajn, ġebel, ramel, xkupi, hekk li għall-ewwel ħsibtha darbtejn qabel ma komplejt nimxi 'l quddiem. Imma l-vuċi baqgħet issejjaħli b'iktar ħeġġa. Għalhekk bqajt nimxi bil-kuraġġ kollu. X'ħin dħalt fil-kappella, is-superjuri, is-sorijiet, l-istudenti , u wkoll il-ġenituri tiegħi bdew jissutawni b'kull ma ġie f'idejhom, u allura, ridt u ma ridtx, malajr ħadt posti fuq l-altar. Malli wasalt hemm, l-istess nies, l-istudenti, is-sorijiet, is-superjuri u l-ġenituri tiegħi kollha bdew jiftħu dirgħajhom quddiemi jitolbuni l-grazzji; u jiena ma kelli xejn kontrihom f'qalbi għax kienu waddbuli kulma ġie f'idejhom, u bqajt mistagħġba kif ħassejt imħabba speċjali ħafna għal dawk l-istess persuni li kienu ġegħluni mmur iktar malajr fil-post magħżul għalija. Fl-istess waqt ruħi mtliet b'ferħ kbir li ma jitfissirx bil-kliem, u smajt dawn il-kliem, Agħmel kulma jogħġbok, qassam grazzji kif trid, lil min trid u meta trid. Imbagħad, f'daqqa waħda, il-viżjoni għebet. Darb'oħra jien smajt dan il-kliem, Mur għand is-Superjura u itlobha tħallik tagħmel siegħa adorazzjoni kuljum għal disgħat ijiem. Waqt din l-adorazzjoni ipprova ngħaqad fit-talb ma' Ommi. Itlob b'qalbek kollha f'għaqda ma' Marija, u ipprova wkoll matul dan il-ħin agħmel it-Triq tas-Salib. (Via Sagra). Jiena qlajt il-permess, għalkemm mhux għal siegħa sħiħa, imma għall-ħin biss li jkun għad baqagħli wara li nkun temmejt id-dmirijiet tiegħi. Kelli nagħmel din in-novena għall-intenzjoni ta' Pajjiżi. Fis-seba' ġurnata tan-novena rajt, bejn is-sema u l-art, l-Omm ta' Alla, liebsa libsa tleqq. Hija kienet qiegħda titlob b'idejha marbutin fuq sidirha, b'għajnejha jħarsu ċassi lejn is-Sema. Mill-Qalb Tagħha kienu ħerġin raġġi tan-nar, xi wħud minnhom ippuntati lejn is-Sema fil-waqt li l-oħrajn kienu qedgħin jiksu lil pajjiżna. Meta għarraft lill-konfessur tiegħi b'dawn l-affarijiet u oħrajn , huwa wieġeb li dawn setgħu kienu ġejjin verament minn Alla, imma li huma setgħu kienu wkoll illużjoni. Minħabba li dmirijieti kienu jinbidlu ta' sikwit, jiena ma kellix konfessur fiss u, minbarra dan, kont insib diffikulta' kbira meta kont nitkellem fuq dawn l-affarijiet. Jiena tlabt b'ħerqa lill-Mulej biex jagħtini dik il-grazzja kbira – jiġifieri, direttur spiritwali. Imma t-talba tiegħi ġiet mismugħa biss wara li għamilt il-voti perpetwi, meta jiena mort Vilnius. Is-saċerdot kien Dun Sopocko. Alla kien ippermettieli narah f'viżjoni interna wkoll qabel ma mort Vilnius. Li kieku kelli direttur spiritwali mill-ewwel, kieku żgur ma kontx naħli daqshekk mill-grazzji ta' Alla. Konfessur jista' jgħin ħafna lir-ruħ, imma jista' wkoll jagħmlilha ħafna ħsara. O, kemm għandhom bżonn joqgħodu attenti l-konfessuri għall-ħidma tal-grazzja ta' Alla fl-erwieħ tal-penitenti tagħhom! Din hija ħaġa ta' importanza kbira. Permezz tal-grazzji li jiġu mogħtijin lir-ruħ, wieħed jista' jagħraf kemm tkun ta' grad għoli l-intimita' tagħha ma' Alla. Darba ġejt imsejħa quddiem it-tribunal ta' Alla. Kont qiegħda waħdi quddiem il-Mulej. Ġesu' deher bħalma aħna nafuh waqt il-Passjoni Tiegħu. Ftit wara, għebu l-pjagi Tiegħu minbarra ħamsa, dawk f'idejh, f'riġlejh u f'ġenbu. F'daqqa waħda jiena rajt il-kundizzjoni ta' ruħi, kollha kemm hi, kif jaraha Alla. Stajt nara b'mod ċar dak kollu li ma jogħġobx lil Alla. Ma kontx naf li saħansitra l-iżgħar nuqqasijiet irridu nagħtu rendikont tagħkom. X'waqt kien dan! Min jista' jiddeskrivih? Li ssib ruħek quddiem Alla, għal tliet darbiet Qaddis! Ġesu' staqsieni, Jiena weġibt, "Jiena l-qaddejja tiegħek, Mulej." Inti tinsab ħatja ta' ġurnata nar fil-purgatorju. Ridt nintefa' mill-ewwel fil-fjammi tal-purgatorju imma Ġesu' waqqafni u qalli: X'tippreferixxi, tbati issa għal ġurnata fil-purgatorju jew għal ftit fid-dinja? Jiena weġibt, "Ġesu', jiena rrid inbati fil-purgatorju, u rrid inbati wkoll l-ikbar uġigħ fid-dinja, wkoll jekk dan kellu jkun sal-aħħar tad-dinja." Ġesu' qalli, Biżżejjed waħda inti ser terġa' tmur fid-dinja, u hemm inti għad tbati ħafna imma mhux għal żmien twil; inti tagħmel ir-rieda Tiegħi u dak li jiena nixtieq, u qaddej fidil Tiegħi ser igħinek sabiex inti tagħmel dan. Issa serraħ rasek fuq sidri, fuq il-Qalb Tiegħi, u iġbed minnha saħħa u forza għal dawn it-tbatijiet għax imkien iżjed ma inti ser issib serħan jew għajnuna jew faraġ. Kun af li ser ikollok issofri ħafna, ħafna, imma dan m'għandux ibeżżgħek, Jiena qiegħed miegħek. Ftit wara jiena mradt. Nuqqas ta' saħħa fiżika għalija kienet skola fejn tgħallimt il-paċenzja. Ġesu' biss jaf kemm sforzi kelli nagħmel fuq ir-rieda tiegħi biex inwettaq dmirijiet. Sabiex isaffi r-ruħ, Ġesu' juża strument jew ieħor li jogħġbu. F'ruħi kelli ngħaddi minn abbandun sħiħ min-naħa ta' ħlejjaq oħra; ħafna drabi s-sorijiet kienu jifhmu ħażin l-aħjar intenzjonijiet tiegħi, sura ta' tbatija li hi mill-iktar ħarxa; imma Alla jippermettiha, u aħna rridu nilqgħuha għax hekk insiru nixbhu lil Ġesu'. Kien hemm ħaġa waħda li ma stajtx nifhem għal żmien twil: Ġesu' kkmandani ngħid kollox lis-Superjuri tiegħi, imma s-Superjuri tiegħi ma emmnux li għidtilhom u kienu jitħassruni bħallikieku kont taħt xi delużjoni jew kont qiegħda nimmaġina l-affarijiet. Minħabba f'hekk, peress li emmint li kont vittma ta' delużjoni, iddeċidejt li lil Alla naħrab niltaqa' miegħu ġewwa fija għaliex bdejt nibża' minn dawn l-illużjonijiet. Imma l-grazzja ta' Alla kienet qiegħda tiġri warajja ma' kull pass li kont nagħmel, u Alla kellimni meta l-inqas kont qiegħda nistennieh. + Darba Ġesu' qalli li kien se jġib kastig fuq l-isbaħ belt f'pajjiżna (probabilment Varsavja). Dan il-kastig kellu jkun dak li bih Alla kien ikkastiga lil Sodoma u Gomorra. Jiena stajt nara l-korla kbira ta' Alla u tkexkixa nifdet lil qalbi. Tlabt fis-skiet. Wara ftit, Ġesu' qalli: Binti, ingħaqad Miegħi mill-qrib waqt is-Sagrifiċċju u offri d-Demm u l-Pjagi Tiegħi lil Missieri bħala tpattija għad-dnubiet ta' dik il-belt. Kompli tenni dan mingħajr ma tieqaf matul il-Quddiesa kollha. Agħmel dan għal sebat ijiem. Fis-seba' jum rajt lil Ġesu' fi sħaba tiddi u bdejt nitolbu sabiex iħares lejn il-belt u pajjiżna kollu. Ġesu' ħares ('l isfel) bil-ħniena. Meta rajt it-tjubija ta' Ġesu', bdejt nitolbu l-barka Tiegħu. Dlonk Ġesu' qalli, Minħabba fik Jiena nbierek il-pajjiż kollu. U Hu għamel sinjal kbir tas-salib fuq pajjiżna. Meta rajt din it-tjubija ta' Alla, ferħ kbir mela r-ruħ tiegħi. + Is-sena 1929. Darba waqt il-Quddiesa, ħassejt b'mod speċjali ħafna li Alla kien qrib tiegħi, għalkemm ippruvajt indawwar wiċċi u naħrab Minnu. F'diversi okkażjonijiet jiena ħrabt minn Alla għaliex ma ridtx inkun vittma ta' l-ispirtu ħażin, billi xi wħud qaluli, iktar minn darba, li dan kien il-każ. U din l-inċertezza damet għal żmien mhux ħażin. Waqt il-Quddiesa, qabel it-Tqarbin, kellna t-tiġdid tal-voti. Meta konna qomna mill-ġinokkjaturi u bdejna nirreċitaw il-formola biex nagħmlu l-voti, Ġesu' deher f'daqqa maġenbi liebes libsa bajda b'ċinglu tad-deheb madwar qaddu u qalli, Jiena nagħtik imħabba eterna sabiex is-safa tiegħek qatt ma tittebba' u bħala sinjal inti qatt ma tkun suġġetta għal tentazzjonijiet kontra s-safa. Ġesu' ħall iċ-ċinglu tiegħu tad-deheb u rabtu madwar qaddi. Minn dak iż-żmien 'il hawn jiena qatt ma kelli l-ebda esperjenza ta' attakki kontra din il-virtu', kemm f'qalbi kif ukoll f'moħħi. Wara jiena fhimt li din kienet waħda mill-ikbar grazzji li l-Verġni Marija l-iktar Imbierka kienet akkwistat għalija, minħabba li kont ili għal ħafna snin nitlobha din il-grazzja. Minn dak iż-żmien 'il hawn bdejt inħoss devozzjoni dejjem akbar lejn l-Omm ta' Alla. Hija għallmitni kif għandi nħobb lil Alla ġewwa fija u wkoll kif għandi nagħmel ir-rieda mqaddsa Tiegħu f'kollox. O Marija, Int ferħ, għaliex permezz Tiegħek Alla niżel f'din id-dinja ġewwa qalbi.
Djarju ta' Swor Fawstina – L-1 Pitazz (par.31-40)